Օտտո Ուորմբիր

Օտտո Ֆրեդերիկ Ուորմբիր (, դեկտեմբերի 12, 1994, Ցինցինատի, Օհայո, ԱՄՆ - հունիսի 19, 2017, Ցինցինատի, Օհայո, ԱՄՆ), ամերիկացի ուսանող, որը 2016 թվականի մարտից 2017 թվականի հունիսը բանտարկվել էր Հյուսիսային Կորեայում այն բանից հետո, երբ դատապարտվել էր երկրի դեմ «թշնամական գործողություններ» կատարելու համար։

Օտտոն, որն այդ ժամանակ 21 տարեկան էր, խոստովանեց, որ քաղաքական քարոզչական պաստառ է գողացել և դատապարտվեց 15 տարվա տաժանակիր աշխատանքների։ ԱՄՆ-ը դիվանագիտական փորձեր արեց Ուորմբիրին ազատ արձակելու ուղղությամբ։ ԱՄՆ պետդեպարտամենտի ներկայացուցիչը հայտարարեց, որ Ուորմբիրի խիստ պատիժը պատասխան էր ԱՄՆ-ի՝ Հյուսիսային Կորեայի դեմ կիրառված պատժամիջոցներին՝ վերջինիս միջուկային գործունեության համար։ Ըստ Օտտոյի հոր՝ Ֆրեդ Ուորմբիրի խոսքերի՝ իր որդին հարկադրաբար էր խոստովանել․ Հյուսիսային Կորեայի կառավարությունը քաղաքական նպատակներով առևանգել էր վերջինիս։

Ուորմբիրը թմբիրի մեջ ընկավ Հյուսիսային Կորեայում և 2017 թվականի հունիսին վերադարձվեց ԱՄՆ՝ 18 ամիս Հյուսիսային Կորեայում պահվելուց հետո։ Ըստ հյուսիսկորեական իշխանությունների տվյալների՝ ուսանողի՝ թմբիրում հայտնվելը բոտուլիզմի և քնաբերի արդյունք էր, սակայն ԱՄՆ բժիշկները կասկածի տակ դրեցին այդ պնդումը։ Օտտոն Ցինցինատի բերվեց հունիսի 13-ին և անմիջապես տեղափոխվեց Ցինցինատիի համալսարանի բժշկական կենտրոն՝ վիճակի գնահատման և բուժման համար։ Նրա մոտ ախտորոշվել է «ծանր նյարդային ախտահարում»։ Օտտոյի հայրը համարում է, որ «նրան ահաբեկել են և դաժանաբար վերաբերվել»։

Հայրենիք վերադառնալուց վեց օր անց՝ 2017 թվականի հունիսի 19-ին, Օտտոն, այդպես էլ գիտակցության չգալով․ վախճանվեց Ցինցինատիի համալսարանի բժշկական կենտրոնում։

Ծանոթագրություններ

Արտաքին հղումներ 
  
  
 «Նա կրկին տանը կլինի»։ Ինչպես պաստառի գողության համար Հյուսիսային Կորեայում դատապարտված ամերիկացին վերադարձավ հայրենիք թմբիրի մեջ։ 

Լոնդոնի տնտեսագիտության և քաղաքական գիտությունների դպրոցի շրջանավարտներ